Modul de aplicare a economiei comportamentale în activitatea de consultanță, prezentat masteranzilor FAA într-o conferință online
Luni, 16 noiembrie, 2020, masteranzii programului Economie Comportamentală în limba engleză organizat în cadrul Facultății de Administrație și Afaceri a Universității din București au participat la o prezentare interactivă, susținută de Stephen Heal și de Ionuț Ștefan-Bîrdea, reprezentanți ai companiei Frontier Economics, una dintre cele mai mari firme de consultanță economică din Europa.
Conferința a avut loc în cadrul cursului masteral Behavioral Economics, iar invitații le-au expus participanților modul în care aceștia aplică principiile și metodele economiei comportamentale pentru a soluționa probleme în diverse industrii (utilități, servicii financiare, energie, telecomunicații etc.). Masteranzii au avut ocazia de a observa cum fructifică compania aspectele științifice ale economiei comportamentale, păstrând totodată o abordare simplă și relevantă pentru clienți, focalizată pe identificarea acelor comportamente considerate a fi centrale pentru creșterea performanțelor, îmbunătățirea imaginii sau rezolvarea unor situații problematice. 
Studiile de caz prezentate au pus în valoare diversitatea metodelor utilizate – de la rafinarea studiilor pe bază de chestionar prin incorporarea efectelor de ancorare și încadrare, la analiza datelor și la implementarea unor studii controlate randomizate (RCT). La finalul reuniunii, masteranzii și-au testat intuiția și cunoștințele acumulate pentru diagnosticarea situațiilor, respectiv pentru a înțelege mai bine procesul de consultanță economică și potențialele provocări ale domeniului în regiunea Europei Centrale și de Est.
Compania internațională Frontier Economics deține o bogată experiență în arii precum economia comportamentală, analiza competiției, strategie, comerț internațional, politici publice și activează în marile orașe ale Europei, precum Londra, Paris, Madrid, Bruxelles, Köln, Berlin și Dublin.
Persoanele interesate pot afla mai multe informații despre evenimentele online derulate în cadrul Facultății de Administrație și Afaceri aici și aici.

